Il-captain ta’ Atalanta, Papu Gomez, għadu kemm nieda proġett ta’ karitá bl-isem ta’ “The Biggest Game” fejn l-għan tiegħu hu li jinġabru flus għal dawk l-għaqdiet li qed jikkumbattu l-pandemija tal-coronavirus. Gomez, li spikka ferm fiż-żmien kemm ilu ma’ Atalanta, qal li beda dan il-proġett 20 ġurnata ilu u s’issa rnexxielu jiġbor madwar 100 player li kollha kemm huma qed jagħtu l-kontribut tagħhom biex jinġabru flus. Li qed isir huwa li l-player partikolari jagħti l-flokk li s-soltu jilbes mal-club rispettiv tiegħu u jixħtu għall-irkant bit-tama li jkun hemm xi partitarju li jixtrih. Papu Gomez ħoloq entużjażmu kbir mhux biss ma’ sħabu iżda wkoll mal-avversarji tiegħu li qed jgħinu sew għal din il-kawża ġusta. Fost il-players li qed jikkollaboraw għal din l-inizjattiva hemm Giorgio Chiellini, Paulo Dybala, Virgil van Dijk, Ivan Rakitic, Alvaro Morata, James Rodriguez, Joaquin, RadamelFalcao, Andres Iniesta, Luka Modric u Dani Alves.